Ljubljana Pride 2023

Dileme, povezane z medicinsko nego interspolnih otrok
2023-06-12 16:00 - 18:00 (Europe/Helsinki) | Velika sejna dvorana Mestne hiše Ljubljana, Mestni trg 1, LJUBLJANA
Dileme, povezane z medicinsko nego interspolnih otrok
Pogovor
________________
Dogodek bo potekal v slovenščini.
Medicinska nega interspolnih otrok in dojenčkov je bila v zadnjem desetletju deležna številnih kritik in sprememb. Toda še vedno vemo zelo malo o tem, kaj se dogaja v procesu odločanja med starši in zdravniki. S tem dogodkom želimo zato odpreti debato o praksi sprejemanja odločitev glede medicinske obravnave interspolnih otrok in dojenčkov med zdravniki, starši in interspolnimi otroki v evropskih državah, s poudarkom na Sloveniji. Martin Gramc, mlada_i raziskovalka_ec na Univerzi v Zürichu, bo v sklopu dogodka predstavil_a zgodnje izsledke svoje raziskave in naslovil_a ključne medicinske in pravne dileme, povezane z medicinsko nego interspolnih otrok. Z njo_im se bo pogovarjala Katja Sešek.
Dogodek je organiziran v sodelovanju z Univerzo v Zürichu in pod pokroviteljstvom Horizon 2020 projekta.
_____
Martin Gramc je trenutno doktorska_i študent_ka na Inštitutu za biomedicinsko etiko in zgodovino medicine Univerze v Zürichu in prejemnica_k štipendije Marie Skłodowska-Curie. Raziskuje sodelovanje in etiko multidisciplinarnih zdravstvenih timov, ki delujejo na področju skrbi za interspolne osebe. Na Fakulteti za družbene vede Univerze v Ljubljani je magistriral_a iz sociologije. Preden se je pridružil_a Inštitutu za biomedicinsko etiko in zgodovino medicine, je Martin delal_a kot raziskovalna_i asistent_ka na Univerzi John Moores v Liverpoolu, Univerzi v Ljubljani in Mirovnem inštitutu (Slovenija).

Zastavnice_ki
2023-06-10 20:00 - 2023-06-11 00:00 | Stara mestna elektrarna, Slomškova 18, Ljubljana
Zastavnice_ki
Predpremiera dokumentarca
________________
Dogodek bo potekal v slovenščini, dokumentarec z angleškimi podnapisi.
Organizira: KSZ Sagar v sodelovanju z Društvom Parada ponosa in KUD Javk
Ljubljansko Parado ponosa vsako leto pospremi spust največje mavrične zastave pri nas z grajskega stolpa. Mavrično zastavo je leta 1978 ustvaril Gilbert Baker, saj je hotel dati LGBTIQ+ skupnosti pozitivno simbolično reprezentacijo, hkrati pa si je želel, da zastava raste skupaj s skupnostjo. Leta 2017 sta bili pod sloganom Več barv, več ponosa zastavi poleg šestih osnovnih barv dodani še dve; vsaka barva simbolizira drugo komponento LGBTIQ+ identitete, vse skupaj pa ponazarjajo raznolikost LGBTIQ+ skupnosti.
V dokumentarcu Zastavnice_ki ima glavno vlogo prav teh osem barv. Skozi osebne zgodbe osmih posameznic_kov film obravnava odnos LGBTIQ+ oseb do mavrične zastave ter njen pomen za posameznice_ke in družbo. Kaj jim predstavlja posamezna barva? Katera barva prevladuje v njihovem življenju? Na kakšen način se nekdo identificira z mavrično zastavo ali nasploh z zastavo kot simbolom? Po predpremieri dokumentarca bodo režiser Miha Mohorič, koscenaristka Petra Hrovatin in nastopajoče_i delile_i svoje misli o nastajanju filma, sledilo pa bo razkošno druženje z napitki, foto kotičkom in drugimi privlačnimi aktivnostmi.

Zastavnice_ki, dokumentarni film, 60min
Režiser: Miha Mohorič
Scenarij: Miha Mohorič, Petra Hrovatin
Kamera: Miha Mohorič, Petra Hrovatin
Montaža: Petra Hrovatin, Miha Mohorič
Produkcija: Sagar kolektiv
Koproducenti: Društvo Parada ponosa, KUD Javk
Film sofinancira Slovenski filmski center.

Vodstvo po razstavi Mednarodna kvir solidarnost: Podobe trdoživosti in upanja (I in II)
2023-06-10 18:00 - 20:00 | Desni Atrij Mestne hiše Ljubljana, Mestni trg 1, Ljubljana
Vodstvo po razstavi Mednarodna kvir solidarnost: Podobe trdoživosti in upanja (I in II)
________________
Desni atrij Mestne hiše Ljubljana (Mestni trg 1, Ljubljana) → Galerija Alkatraz, AKC Metelkova mesto (Metelkova 8, Ljubljana)
Dogodek bo potekal v slovenščini.
Vabimo vas na vodstvo po razstavi Mednarodna kvir solidarnost: Podobe trdoživosti in upanja s kuratorko Iris Pokovec. Vodstvo se bo pričelo ob 18. uri v Desnem atriju Mestne hiše, kjer si bomo ogledale_i prvi del razstave in izvedele_i več o umetnicah_kih ter zgodbah o nastanku njihovih del. Ob 19. uri se bomo iz Mestne hiše skupaj odpravile_i proti AKC Metelkova mesto v Galerijo Alkatraz, kjer si bomo ogledale_i še drugi del razstave z deli ukrajinskih LGBTIQ+ umetnic_kov. Opozorilo: vodstvo bo v slovenskem jeziku.

Z mladimi po LGBTIQ+ Ljubljani
2023-06-10 16:00 - 18:00 | Mestna galerija Ljubljana, Mestni trg 5, Ljubljana, Slovenija
Z mladimi po LGBTIQ+ Ljubljani
Vodena tura
________________
Dogodek bo potekal v angleščini.
V Društvu Parada ponosa že od leta 2015 izvajamo vodene LGBTIQ+ ture za gostje_e Festivala Parada ponosa, saj želimo obiskovalke_ce izobraževati o zgodovini in aktualnem stanju LGBTIQ+ aktivizma v Ljubljani in Sloveniji. V sodelovanju z LGBTIQ+ organizacijami, aktivistkami_i in posameznicami_ki, ki so pomembno prispevale_i k prelomnim dogodkom v boju za LGBTIQ+ pravice v preteklih 20. letih, letos edinstven ogled Ljubljane skozi mavrična očala organiziramo tudi za širše občinstvo. Na raziskovanje vas bodo popeljale_i naše_i mlade_i prostovoljke_ci.
Tura je namenjena širši javnosti, izvedena pa bo v angleškem jeziku. Zaradi omejenega števila mest v skupini je obvezna prijava preko spletnega obrazca: https://forms.gle/t3AwJfGY3KFdNPnc7
Prijave zbiramo do 09.06.2023.
* LGBTIQ+ tura po Ljubljani traja približno dve uri in vključuje počasnejšo hojo po ljubljanskem mestnem jedru. Če imate glede dostopnosti ture več vprašanj se lahko obrnete na spletni naslov vesna@ljubljanapride.org in potrudile_i se bomo turo prilagoditi vašim potrebam.

Mednarodna kvir solidarnost: Podobe trdoživosti in upanja (II)
2023-06-09 19:00 - 20:30 | Galerija Alkatraz, AKC Metelkova mesto, Metelkova 8, Ljubljana
Mednarodna kvir solidarnost: Podobe trdoživosti in upanja (II)
Razstava
________________
Dogodek bo potekal v slovenščini.
Organizira: Društvo Parada ponosa v sodelovanju z Galerijo Alkatraz.
Svečano bomo odprle_i drugi del razstave vizualne umetnosti Mednarodna kvir solidarnost: Podobe trdoživosti in upanja. V središču razstave je ozaveščanje o preživetvenem boju in obstoju LGBTIQ+ oseb in skupnosti v Ukrajini v trenutnem vojnem stanju. Prikazuje pomen mednarodne kvir solidarnosti v življenju LGBTIQ+ oseb, ki trenutno živijo v Ukrajini ali pa so pribežališče zaradi vojne morale poiskati drugod po Evropi in svetu.
Razstavo si je v Galeriji Alkatraz mogoče ogledati do 30. junija, vabimo pa tudi na prvi del razstave v Desnem atriju Mestne hiše.

Umetnice_ki: Oleksandr Halishchuk (Avstrija), Anton Karyuk (Litva), Oleksa Konopelko (Ukrajina), Lazutkina Elena (Nemčija) in Seymour Nezoriy (Ukrajina).
Kuratorka: Iris Pokovec

Festivalska SQVOT dnevna
2023-06-09 13:00 - 17:00 | Klub Monokel, Škuc, AKC Metelkova mesto, Masarykova 24, Ljubljana
Festivalska SQVOT dnevna
Skupnostni dogodek
________________
Dogodek bo potekal v slovenščini in angleščini.
Organizira: Društvo Parada ponosa v sodelovanju z društvom Škuc.
Vidnost LGBTIQ+ oseb je izrednega pomena tako za posameznice_ke kot tudi za celotno skupnost, pripadnost LGBTIQ+ skupnosti pa nam lahko daje občutek, da spadamo, da smo videne_i in da smo skupaj močnejše_i. Zaradi podobnih izzivov in izkušenj se lažje podpiramo in spodbujamo med seboj, kar je še posebej pomembno, ko se počutimo osamljene_i in spregledane_i.
Skupnostni dogodki, ki jih organiziramo na SQVOT-u, služijo kot vidni simboli našega obstoja ter pomena skupnosti za posameznico_ka. In nič drugače ne bo na festivalski izvedbi naše SQVOT Dnevne sobe, kjer bomo ustvarjale_i izdelke v barvah skupnosti, s katerimi bomo podprle_i svojo vidnost, in ob tem razmišljale_i, kaj vsaki_emu od nas pomenita vidnost in pripadnost LGBTIQ+ skupnosti. Svojo ustvarjalnost bomo pretopile_i v male kazalce naše skupnosti, ki jih bomo nato ponosno nosile_i tudi na paradni povorki teden dni kasneje.

Mednarodna kvir solidarnost: Podobe trdoživosti in upanja (I)
2023-06-07 19:00 - 20:30 | Desni Atrij Mestne hiše Ljubljana, Mestni trg 1, Ljubljana
Mednarodna kvir solidarnost: Podobe trdoživosti in upanja (I)
Razstava
________________
Dogodek bo potekal v slovenščini.
Organizira: Društvo Parada ponosa v sodelovanju z Mestno občino Ljubljana.
Svečano bomo odprle_i razstavo vizualne umetnosti Mednarodna kvir solidarnost: Podobe trdoživosti in upanja. Z njo želimo spodbuditi razmislek, ozaveščanje in zavedanje o pomembni vlogi mednarodne kvir solidarnosti v življenju LGBTIQ+ oseb v najbolj ranljivih okoliščinah in krajih v Evropi in po svetu. Ustvariti želimo prostor za umetniško in kulturno izražanje, ki nam daje v času zoperstavljanja kruti realnosti vojne in drugim oblikam zatiranja, s katerimi se soočajo skupnosti LGBTIQ+, upanje in moč za nadaljnji boj, hkrati pa krepi našo kolektivno trdoživost.
Razstavo si bo v Desnem atriju ljubljanske Mestne hiše mogoče ogledati do 29. junija, vabimo pa tudi na drugi del razstave v Galeriji Alkatraz (AKC Metelkova mesto).

Umetnice_ki: Aleksandar Crnogorac (Srbija), Katarina Babič Derenda (Slovenija), Hassan Dib – Queen of Virginity (Libanon, Nemčija), Francesco Giordano (Nemčija), Sandra Grbić (Srbija), Edvinas Grinkevičius (Litva), Oleksandr Halishchuk (Avstrija), Nuka Horvat (Slovenija) in Meta Mežan (Slovenija, Združeno kraljestvo).
Kuratorka: Iris Pokovec

Tiskovna konferenca
2023-06-07 11:00 - 12:00 | Pritličje, Mestni trg 2, Ljubljana, Slovenija
Več skupnosti, en boj
Tiskovna konferenca________________
Dogodek bo potekal v slovenščini.
Na tiskovni konferenci bomo predstavile_i politično sporočilo ter program Festivala Parada ponosa 2023. Letos bomo raziskovale_i temo mednarodne LGBTIQ+ solidarnosti skozi prizmo trdoživosti, preživetvenih strategij in vzajemne podpore. LGBTIQ+ skupnost je raznolika in mora živeti ter preživeti tudi v vojnem stanju, revščini, zatiranju in na robu družbenega obstoja. Prav to pa nas združuje v skupni boj.
Slogan Več skupnosti, en boj tako zaobjame raznolikost LGBTIQ+ gibanj, identitet in bojev, obenem pa poziva k mednarodni solidarizaciji, vzajemni podpori in k skupnemu boju za človekovo dostojanstvo povsod po svetu. Skozi pester nabor kulturno-političnih dogodkov ter lokalnih in mednarodnih gostij_ov festival prinaša edinstven pogled na skupni boj za človekove pravice LGBTIQ+ oseb. V boj za opolnomočenje, enakopravnost, raznolikost, svobodo in varno prihodnost nas vodita upanje in zavedanje, da smo skupaj močnejše_i.
